入華山訪隱者經仙人石壇
作者：李益
朝代：唐

paragraphs: 三考四嶽下，官曹少休沐。
久負青山諾，今還獲所欲。
嘗聞玉清洞，金簡受玄籙。
夙駕昇天行，雲遊恣霞宿。
平明矯輕策，捫石入空曲。
仙人古石壇，苔遶青瑤局。
陽桂凌煙紫，陰蘿冒水綠。
隔世聞丹經，懸泉注明玉。
前驚羽人會，白日天居肅。
問我將致辭，笑之自相目。
竦身雲遂起，仰見雙白鵠。
墮其一紙書，文字類鳥足。
視之了不識，三返又三復。
歸來問方士，舉世莫解讀。
何必若蜉蝣，然後爲跼促。
鄙哉宦遊子，身志俱降辱。
再往不及期，勞歌叩山木。